Értelmetlen halál az élelmiszerboltban

Rettentő gyorsan történt, az emberek fel sem eszméltek az első pillanat ijedelméből. Ennyi az élet? Kérdezgették, ki-ki hangosan kimondva, ki magában majszolva a szavakat. Igen, sajnos ennyi. 

Nem tudhatjuk ki milyen betegséggel bír, mit hordoz magával. Amikor bemegyünk vásárolni egy élelmiszerboltba, vagy éppen felülünk egy vonatra, vagy elmegyünk szórakozni, manapság eszünkbe sem jut, hogy valami, amit mi teszünk, az más számára végzetes is lehet. Nem nézünk körbe, annyira saját magunkkal vagyunk elfoglalva: jól nézek ki, elég smink van rajtam, jól áll a hajam, klassz a ruhám, igen, ez a parfüm jó lesz, erre mindenki felfigyel! Az ego uralja társadalmunk gondolatait. De mindez mellett vajon észrevesszük-e, hogy a pénztárnál sorban álló néni cukorbeteg, remeg a keze, a bácsinak rövidebb a lába, aki a szatyrot cipeli? A fiatal férfi karját nehezen emeli, könyöke műtött, pedig látszik a póló alól kikandikáló deformáció... Ugye, hogy nem?!

És ezek mellett ott vannak a nem látható betegségeink, mint például az allergia. Hányszor jut életünk során eszünkbe, hogy nem bontok ki a buszon egy mogyorós csokit, mert nem tudhatom, valaki éppen allergiás-e rá? Vagy nem használok olyan erős parfümöt, és ha igen, akkor kisebb mennyiségben, nehogy valakinek ártsak vele? Anno tanították ezeket az iskolákban, családokban. Erkölcs és viselkedés volt mások tiszteletének jele. Jelenlegi társadalmunkban elszabadult a pokol. Az önzés pokla. Így történhetett meg egy végzetes, értelmetlen halál az élelmiszerboltban...

Majdnem. A majdnem nem miattad volt, te, aki a parfümöt pávaként oly büszkén viselted! Még grimaszoltál is, hogy a te csábos illatod miatt ne merjen már senki sem köhögni! Nem vetted észre, hogy az fulladás, gégeödéma, ami pillanatokon belül végzetes lehet. A majdnem az éppen arra járó mentősöknek volt köszönhető, hogy első pillantásra tudták mit kell tenni, mert sokszor arra nincs idő, hogy kiérjenek! 

Mondd, ezzel a tudattal tudsz felelős lenni, figyelni másokra, vagy önzéseddel talán kioltasz tudatlanul pàr életet? 

Ezúton is hála a mentőszolgálatnak és az egészségügyi dolgozóknak a munkájukért az összes allergiás és egyéb beteg nevében, kiknek életét megmentették! 
Rózsaszín